b'\n_START_ARTICLE_\nSulfonilse\xc4\x8dnine\n_START_PARAGRAPH_\nSulfon\xc3\xadlse\xc4\x8dn\xc3\xadne (tudi sulfon\xc3\xadlur\xc3\xaaje) so skupina peroralnih antidiabetikov z arilsulfonilse\xc4\x8dninskim fragmentom v svoji kemijski zgradbi, ki pospe\xc5\xa1ujejo spro\xc5\xa1\xc4\x8danje inzulina, pove\xc4\x8dujejo \xc5\xa1tevilo inzulinskih receptorjev in njihovo afiniteto (sposobnost vezave) za inzulin, zni\xc5\xbeujejo koncentracijo glukagona v serumu in zavirajo glukoneogenezo v jetrih. Mednje spadata na primer glibenklamid in klorpropamid.\n_START_SECTION_\nPredstavniki\n_START_PARAGRAPH_\nDanes je poznanih \xc5\xbee veliko predstavnikov sulfonilse\xc4\x8dnin, prva v klini\xc4\x8dni uporabi pa sta bila tolbutamid in klorpropamid. Novej\xc5\xa1e u\xc4\x8dinkovine, imenovane sulfonilse\xc4\x8dnine druge generacije, imajo ve\xc4\x8djo jakost (delujejo v manj\xc5\xa1ih odmerkih), vendar njihov maksimalni hipoglikemi\xc4\x8dni u\xc4\x8dinek ni ve\xc4\x8dji in neuspehov zdravljenja ni manj kot pri tolbutamidu.\n_START_SECTION_\nIndikacije\n_START_PARAGRAPH_\nSulfonilse\xc4\x8dnine se uporabljajo za zdravljenje sladkorne bolezni tipa 2. Med peroralnimi antidiabetiki je sicer zdravilo izbora po navadi metformin. To \xc5\xa1e posebej velja za tiste bolnike, ki imajo preveliko telesno te\xc5\xbeo. Sulfonilse\xc4\x8dnine se dodajo k metforminu, ko le-ta v monoterapiji ne zado\xc5\xa1\xc4\x8da za optimalno urejenost glikemije. V monoterapiji se uporabijo v primeru kontraindikacij za metformin ali stranskih u\xc4\x8dinkov po metforminu. Pri sladkornih bolnikih, ki imajo normalno telesno te\xc5\xbeo, se lahko dajejo tudi kot zdravilo izbora, namesto metformina.\n_START_SECTION_\nMehanizem delovanja\n_START_PARAGRAPH_\nGlavni mehanizem delovanja je njihov u\xc4\x8dinek na celice beta Langerhansovih oto\xc4\x8dkov, s \xc4\x8dimer spodbudijo izlo\xc4\x8danje inzulina iz teh celic in posledi\xc4\x8dno povzro\xc4\x8dijo zni\xc5\xbeanje ravni krvnega sladkorja. Receptorji z visoko afiniteto za sulfonilse\xc4\x8dnine se nahajajo na kalijevih kanal\xc4\x8dkih, ob\xc4\x8dutljivih na ATP, v plazemskih membranah celic beta. Sulfonilse\xc4\x8dnine zavirajo prepustnost membrane za kalijeve ione, s tem povzro\xc4\x8dijo depolarizacijo, vstop kalcijevih ionov v celice in posledi\xc4\x8dno se iz celic sprosti inzulin. Po dolgotrajnej\xc5\xa1i uporabi sulfonilse\xc4\x8dnin se pove\xc4\x8da tudi ob\xc4\x8dutljivost tkiv za inzulin, vendar mehanizem tega u\xc4\x8dinka ni poznan.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nVe\xc4\x8d ne\xc5\xbeelenih u\xc4\x8dinkov povzro\xc4\x8dajo sulfonilse\xc4\x8dnine prve generacije (npr. tolbutamid, klorpropamid), zato se danes uporabljajo redko. Vse sulfonilse\xc4\x8dnine lahko povzro\xc4\x8dijo hiperinzulinemijo in telesne mase z 2 do 5\xc2\xa0kg ter hipoglikemijo.'